Stinus Lindgreen (RV), 2026-01-16:
Mange tak, formand, og tak for ordet.
Det er jo nok tydeligt for os alle, at den sikkerhedspolitiske situation er alvorlig, både herhjemme og i verden omkring os.
Derfor er det selvfølgelig nødvendigt, at vi har et effektivt efterretningsvæsen, der kan holde øje med trusler udefra og beskytte Danmarks interesser.
Men netop fordi efterretningstjenesterne i sagens natur opererer med en høj grad af fortrolighed, er det helt afgørende med et stærkt og uafhængigt tilsyn.
Tilpasningerne
lovforslaget her sker med udgangspunkt i to domme fra Den Europæiske Menneskerettighedsdomstol, hvorved rammerne skærpes, så der føres kontrol både før og efter indhentning af data.
Der oprettes nu to nye uafhængige nævn for at sikre, at Forsvarets Efterretningstjeneste kan dokumentere behovet for såkaldt bulkindhentning af data, ligesom der også opfølgende sikres kontrol med behandlingen.
Det er vigtigt, for der er tale om meget vidtgående beføjelser, hvorfor der skal være sikkerhed for, at der er proportionalitet i de tiltag, som Forsvarets Efterretningstjeneste får lov til at udføre.
Det styrker vi nu, idet FE skal have tilladelse til at lave såkaldt bulkindhentning af data på forhånd.
Endelig giver lovforslaget også mulighed for, at Forsvarets Efterretningstjeneste kan give teleudbydere påbud om at bistå med indhentningen af denne data, hvis Forsvarets Efterretningstjeneste har fået tilladelse til det.
Det er i den forbindelse vigtigt at påpege, at FE ikke får nye beføjelser til, hvad de må indhente og under hvilke betingelser.
Jeg har dog stadig væk nogle spørgsmål, som vi kommer til at forfølge i udvalgsarbejdet.
Jeg rejste flere af dem i den tekniske gennemgang forleden, men mangler stadig et par svar.
Jeg anerkender, at behovet er der, men det er indgribende i driften af det offentlige kommunikationsnet, hvor FE kan forpligte teleselskaberne til at give fysisk adgang og placere udstyr.
Jeg bemærker, at man har tilpasset det i lovforslaget, så omkostningerne dækkes, og derved kommer det altså ikke til at lægge teleselskaberne til last.
Men som flere aktører også påpeger, er det bydende nødvendigt med klare rammer for teleudbydernes forpligtelser, altså ikke at de modsætter sig, at det kan ske, men det skal være klart, hvad deres forpligtelser er, så de ikke kommer til at gøre noget forkert.
Jeg noterer mig også bekymringen om, at det, at efterretningstjenesterne vil samarbejde med andre landes efterretningstjenester, risikerer at bryde fortroligheden mellem udenlandske journalister og kilder.
Det er der flere der påpeger at man skal have hegnet mere ind.
Jeg rejste det ogs ved den tekniske gennemgang, og jeg har brug for, at vi lige diskutere det lidt mere for at være klar på, hvordan man sikrer, at det ikke kommer til at ske.
Endelig rejste jeg også et spørgsmål om definitionen af, som der står, »i Danmark hjemmehørende personer«.
Det er vigtigt i forhold til de såkaldte tilfældighedsfund og danske borgeres retssikkerhed og indsigt.
Den definition har vi fået eftersendt på mail, og med den definition, som ministeriet har sendt, er jeg betrygget i, at der tages højde for retssikkerheden i Danmark.
Jeg skulle også hilse fra Alternativets ordfører, fru Sascha Faxe, der desværre ikke kan være her, og sige, at Alternativet også støtter forslaget.
Tak for ordet.